बोले- JNU में स्टूडेंट्स का ब्रेनवॉश करते हैं; वे क्रिटिक बनकर रह जाते हैं
Bollywood Director Vivek Agnihotri Journey - Speaks About Being A Naxal. डायरेक्टर विवेक अग्निहोत्री एक वक्त पर लेफ्टिस्ट और नक्सली थे। ये खुलासा उन्होंने खुद किया है। विवेक के मुताबिक, एक समय पर उनकी भी सोच नक्सलियों और वामपंथियों की तरह थी
डायरेक्टर विवेक अग्निहोत्री एक वक्त पर लेफ्टिस्ट और नक्सली सोच से प्रभावित थे। ये खुलासा उन्होंने खुद किया है। विवेक के मुताबिक, एक समय पर उनकी सोच नक्सलियों और वामपंथियों की तरह थी, लेकिन वक्त के साथ उनकी विचारधारा बदल गई।
विवेक का कहना है कि अगर आप हर चीज का विरोध करते हैं तो एक समय पर आप खुद निराशावादी हो जाएंगे। विवेक ने यहां JNU पर बात की। उन्होंने कहा कि JNU में पढ़ने वाले स्टूडेंट्स का ब्रेनवॉश किया जाता है। वे सिर्फ एक क्रिटिक बनकर रह जाते हैं।
कोई भी इंस्टीट्यूट आपको बदल नहीं सकता 
विवेक अग्निहोत्री पिछले कुछ सालों से राइट विंग विचारधारा को लेकर काफी मुखर रहे हैं। उन्होंने 'अर्बन नक्सल' नाम से एक बुक भी लिखा हुआ है। विवेक से पूछा गया कि क्या JNU में पढ़ाई के दौरान उनकी पर्सनैलिटी में कुछ बदलाव आया।
फर्स्ट पोस्ट से चर्चा करते हुए विवेक ने कहा- मेरा DNA थोड़ा अलग है। मैं ऐसा व्यक्ति नहीं हूं, जिसे कोई इंस्टीट्यूट शेप दे न सके। मैं हार्वड भी जा चुका हूं। एक बहुत अच्छी कहावत है कि अगर कोई घोड़ा हार्वड जाता है तो वो घोड़ा बनकर ही बाहर निकलेगा।
वहीं अगर कोई गधा हार्वड जाएगा तो वो गधा ही वापस आएगा। कोई भी इंस्टीट्यूट किसी व्यक्ति को बदल नहीं सकता। अगर ऐसा होता है कि ये उस इंस्टीट्यूट या संस्थान की विफलता होगी। संस्थान को किसी के सोचने का नजरिया नहीं बदलना चाहिए।
पहले मैं भी नक्सल और लेफ्टिस्ट रह चुका हूं- विवेक 
विवेक ने आगे कहा- प्रॉब्लम JNU में है, क्योंकि यहां स्टूडेंट्स का ब्रेनवॉश किया जाता है। इन इंस्टीट्यूट से स्टूडेंट्स भी ऐसे ही निकलते हैं जो हर चीज का विरोध करते हैं। उन्हें लगता है कि हर चीज का विरोध करना कूल होता है।
मैं भी एक समय पर नक्सल और लेफ्टिस्ट रह चुका हूं, लेकिन मैंने एक बात सीखी कि क्रिटिक होना बेमतलब है। अंत में आप एक फ्रस्ट्रेट इंसान बनकर रह जाते हैं। सोसाइटी में आपका योगदान जीरो रहता है।
JNU के साथ जुड़े हैं काफी विवाद
जवाहरलाल नेहरू विश्वविद्यालय (JNU) के साथ काफी विवाद जुड़े रहे हैं। सबसे पहले 2016 में यहां देश विरोधी नारे लगाने का मामला सामने आया था। वहां आतंकी अफजल गुरू की बरसी मनाने की खबर आई थी।
तत्कालीन छात्र संघ अध्यक्ष कन्हैया कुमार, पूर्व छात्र उमर खालिद समेत कई छात्र नेताओं को पुलिस ने पकड़ा था। ये मामला अभी भी कोर्ट में है।
अभी पिछले साल की बात है, JNU के कैंपस की दीवारों पर ब्राह्मणों और बनियों के खिलाफ नारे लिखे मिले थे। दीवारों पर लाल रंग से 'ब्राह्मणों कैंपस छोड़ो, ब्राह्मणों-बनियों हम तुम्हारे लिए आ रहे हैं, तुम्हें बख्शा नहीं जाएगा।' जैसी बातें लिखी थीं।
हालांकि इन सब से उलट जवाहरलाल नेहरू विश्वविद्यालय देश का एक प्रतिष्ठित संस्थान है, यहां से निकलने वाले बहुत से छात्र विश्व पटल पर अपनी छाप भी छोड़ते हैं।